CELEX: 32021R1005
Language: el
Date: 2021-06-21 00:00:00
Title: Κανονισμός (ΕΕ) 2021/1005 του Συμβουλίου της 21ης Ιουνίου 2021 για την τροποποίηση του κανονισμού (ΕΕ) 2016/44 σχετικά με περιοριστικά μέτρα λόγω της κατάστασης στη Λιβύη

22.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 222/1
               
            
         ΚΑΝΟΝΙΣΜΟΣ (ΕΕ) 2021/1005 ΤΟΥ ΣΥΜΒΟΥΛΙΟΥ
         της 21ης Ιουνίου 2021
         για την τροποποίηση του κανονισμού (ΕΕ) 2016/44 σχετικά με περιοριστικά μέτρα λόγω της κατάστασης στη Λιβύη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
         Έχοντας υπόψη την απόφαση (ΚΕΠΠΑ) 2015/1333 του Συμβουλίου της 31ης Ιουλίου 2015 σχετικά με περιοριστικά μέτρα λόγω της κατάστασης στη Λιβύη, και την κατάργηση της απόφασης 2011/137/ΚΕΠΠΑ (1),
         Έχοντας υπόψη την κοινή πρόταση του ύπατου εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2016/44 του Συμβουλίου (2) θέτει σε εφαρμογή τα μέτρα που προβλέπονται στην απόφαση (ΚΕΠΠΑ) 2015/1333.
                  
               
                     (2)
                  
                  
                     Στις 16 Απριλίου 2021, το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2571 (2021). Το ΣΑΗΕ παρέπεμψε στο ψήφισμα 2174 (2014) που όριζε ότι τα μέτρα του ψηφίσματος 1970 (2011) ισχύουν επίσης για πρόσωπα και οντότητες που εμπλέκονται ή παρέχουν υποστήριξη για πράξεις άλλες από αυτές που ορίζονται στο ψήφισμα ΣΑΗΕ 1970 (2011), οι οποίες απειλούν την ειρήνη, τη σταθερότητα ή την ασφάλεια της Λιβύης, ή εμποδίζουν ή υπονομεύουν την επιτυχή ολοκλήρωση της πολιτικής της μετάβασης. Τονίζεται επίσης ότι τέτοιες πράξεις θα μπορούσαν να περιλαμβάνουν παρεμπόδιση ή υπονόμευση των εκλογών που προβλέπονται στον χάρτη πορείας του Φόρουμ Πολιτικού Διαλόγου της Λιβύης.
                  
               
                     (3)
                  
                  
                     Στις 21 Ιουνίου 2021, το Συμβούλιο εξέδωσε την απόφαση (ΚΕΠΠΑ) 2021/1014 (3) για την τροποποίηση της απόφασης (ΚΕΠΠΑ) 2015/1333, στην οποία διευκρίνισε ότι τα κριτήρια για την επιβολή περιοριστικών μέτρων περιλαμβάνουν επίσης φυσικά ή νομικά πρόσωπα, οντότητες και φορείς που παρεμποδίζουν ή υπονομεύουν τις εκλογές που έχουν προγραμματιστεί στον χάρτη πορείας του Φόρουμ Πολιτικού Διαλόγου της Λιβύης.
                  
               
                     (4)
                  
                  
                     Ορισμένα από τα μέτρα αυτά εμπίπτουν στο πεδίο εφαρμογής της Συνθήκης και, επομένως, απαιτείται κανονιστική δράση στο επίπεδο της Ένωσης, ιδίως για να διασφαλιστεί η ομοιόμορφη εφαρμογή τους σε όλα τα κράτη μέλη.
                  
               
                     (5)
                  
                  
                     Επομένως, ο κανονισμός (ΕE) 2016/44 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 6 παράγραφος 2 του κανονισμού (ΕΕ) 2016/44, το στοιχείο δ) αντικαθίσταται από το ακόλουθο κείμενο:
            
                        «δ)
                     
                     
                        επιδίδονται ή παρέχουν υποστήριξη σε πράξεις που είτε απειλούν την ειρήνη, την ασφάλεια ή τη σταθερότητα της Λιβύης είτε εμποδίζουν ή υπονομεύουν την επιτυχή ολοκλήρωση της πολιτικής μετάβασης της Λιβύης, μεταξύ άλλων:
                        
                                    i)
                                 
                                 
                                    με τον σχεδιασμό, την καθοδήγηση ή την τέλεση πράξεων στη Λιβύη που παραβιάζουν το ισχύον διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, ή πράξεων που συνιστούν παραβίαση των ανθρωπίνων δικαιωμάτων στη Λιβύη·
                                 
                              
                                    ii)
                                 
                                 
                                    με επιθέσεις εναντίον αεροπορικών, χερσαίων ή θαλάσσιων λιμένων στη Λιβύη, εναντίον θεσμών ή εγκαταστάσεων του λιβυκού κράτους ή εναντίον ξένων αποστολών στη Λιβύη·
                                 
                              
                                    iii)
                                 
                                 
                                    με την παροχή στήριξης σε ένοπλες ομάδες ή εγκληματικά δίκτυα, μεταξύ άλλων μέσω της παράνομης εκμετάλλευσης αργού πετρελαίου ή άλλων φυσικών πόρων στη Λιβύη·
                                 
                              
                                    iv)
                                 
                                 
                                    με την απειλή ή τον εκφοβισμό κρατικών χρηματοπιστωτικών ιδρυμάτων της Λιβύης και της λιβυκής Εθνικής Εταιρείας Πετρελαίου, ή με την εμπλοκή σε οποιαδήποτε πράξη που μπορεί να οδηγήσει ή να έχει ως αποτέλεσμα την υπεξαίρεση λιβυκών κρατικών κεφαλαίων·
                                 
                              
                                    v)
                                 
                                 
                                    με παραβίαση, ή συνδρομή στην αποφυγή των κυρώσεων, των διατάξεων του εμπάργκο όπλων στη Λιβύη που επέβαλαν η απόφαση ΑΣΑΗΕ 1970 (2011) και το άρθρο 1 του εν λόγω κανονισμού·
                                 
                              
                                    vi)
                                 
                                 
                                    με την παρεμπόδιση ή την υπονόμευση των εκλογών που έχουν προγραμματιστεί στον χάρτη πορείας του Φόρουμ Πολιτικού Διαλόγου της Λιβύης·
                                 
                              
                                    vii)
                                 
                                 
                                    είναι πρόσωπα, οντότητες ή φορείς που ενεργούν για λογαριασμό ή εξ ονόματος ή υπό την εποπτεία οποιουδήποτε εκ των ανωτέρω ή με οντότητες ή οργανισμούς που ανήκουν ή ελέγχονται από αυτούς ή από πρόσωπα, οντότητες ή οργανισμούς που απαριθμούνται στο παράρτημα ΙΙ ή ΙΙΙ· ή».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Λουξεμβούργο, 21 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 206 της 1.8.2015, σ. 34.
         
            (2)  Κανονισμός (ΕΕ) 2016/44 του Συμβουλίου, της 18ης Ιανουαρίου 2016, σχετικά με περιοριστικά μέτρα λόγω της κατάστασης στη Λιβύη και για την κατάργηση του κανονισμού (EE) αριθ. 204/2011 (ΕΕ L 12 της 19.1.2016, σ. 1).
         
            (3)  Απόφαση (ΚΕΠΠΑ) 2021/1014 του Συμβουλίου, της 21ης Ιουνίου 2021, για την τροποποίηση της απόφασης (ΚΕΠΠΑ) 2015/1333 σχετικά με περιοριστικά μέτρα λόγω της κατάστασης στη Λιβύη (βλέπε σελίδα 38 της παρούσας Επίσημης Εφημερίδας).